กระทบไหล่สุภาพบุรุษ
การประชุมคณะกรรมการนโยบายการเงิน (กนง.) นัดประวัติศาสตร์ เมื่อวานนี้ เป็นการประชุมครั้งประวัติศาสตร์จริงๆ เพราะตรงกับวันคล้ายวันเกิดของผู้ว่าการธนาคารแห่งประเทศไทย (ธปท.) ดร.ประสาร ไตรรัตน์วรกุล ที่กำลังผจญมรสุมดอกเบี้ยอยู่ในขณะนี้
30 พ.ค. 2556

การประชุมคณะกรรมการนโยบายการเงิน (กนง.) นัดประวัติศาสตร์ เมื่อวานนี้ เป็นการประชุมครั้งประวัติศาสตร์จริงๆ เพราะตรงกับวันคล้ายวันเกิดของผู้ว่าการธนาคารแห่งประเทศไทย (ธปท.) ดร.ประสาร ไตรรัตน์วรกุล ที่กำลังผจญมรสุมดอกเบี้ยอยู่ในขณะนี้
เมื่อวานนี้ อาจารย์ประสารไม่มีโอกาสได้ทำบุญและเลี้ยงฉลองวันเกิดตัวเอง เพราะมีงานรัดติ้วทั้งวัน เริ่มตั้งแต่เช้าประชุมบอร์ด กนง. ช่วงบ่ายต้องพบกับผู้แทนของกองทุนการเงินระหว่างประเทศ (ไอเอ็มเอฟ) เสร็จสรรพต้องบึ่งรถไปที่อาคารมาลีนนท์ ช่อง 3 เพื่อออกรายการ เจาะข่าวเด่น ให้พิธีกรเซเลบ สรยุทธ สุทัศนะจินดา สัมภาษณ์ทุกซอกทุกมุมเรื่องดอกเบี้ย
หลังสัมภาษณ์สรยุทธชมว่า อาจารย์ประสารสามารถอธิบายเรื่องดอกเบี้ยได้ง่าย เข้าใจมากกว่ารัฐมนตรีหลายๆ คนเสียอีก
ทีเด็ดอยู่ที่หลังเสร็จงาน ขากลับอาจารย์ประสารก็แวะเยี่ยมสุภาพบุรุษจุฑาเทพ ที่ยืนเด่นเป็นสง่าที่ชั้น 1 ของอาคารมาลีนนท์ ผู้ว่าการ ธปท.ขอถ่ายรูปคู่กับ 5 สิงห์จุฑาเทพ ไว้เป็นที่ระลึก โดยที่คุณชายทั้งหมดยืนนิ่งไม่ไหวติงแต่อย่างใด
ละครเรื่องนี้สนุกสนานจนอาจารย์ประสารติดละครงอมแงม ถึงไม่ได้เจอตัวจริง ถ่ายรูปคู่กับแบ็กดรอปคุณชาย ก็เอานะคะอาจารย์ ฮี่ ฮี่